《拟白马篇》
宋代·滕岑

白马紫游韁，意气何飘扬。
五陵富贵子，人谓天上郎。
春华动新鞭，□盖生辉光。
行经几台观，下马毬鞠场。
吹弹陈妙伎，歌舞集名倡。
欢醉未云足，挥散千金强。
朝游曛莫返，讫春以为常。
天禄扬子云，矻矻事文章。
草玄既自苦，投阁仍自伤。
平生甚爱酒，何增酣杯觞。
较彼万不如，虚名何足臧。

作者简介：滕岑（一一三七～一二二四），字元秀，严州建德（今浙江建德东北）人。高宗绍兴二十九年（一一五九）领乡荐，屡试进士不第。光宗绍熙元年（一一九○）特奏名，调徽州歙县尉。终母忧，再调温州平阳县丞，秩满监南岳庙。宁宗嘉定十七年卒，年八十八。有诗集，已佚。事见《桐江集》卷一《滕元秀诗集序》。　滕岑诗，据《瀛奎律髓》、《永乐大典》等书所录，编为一卷。